‘’Մի մտեք ՆԱՏՕ, չեմ մտնի Ուկրաինա’’. Պատերազմի պռնկին
Ռուսաստանի հետ շարունակվող լարվածության պայմաններում Բայդենի վարչակազմը նախազգուշացնում է, որ Ուկրաինայի սահմանի երկայնքով մոտ 130 հազարանոց ռուսական զորքերը դեռ կարող են ներխուժում սկսել ամեն մի պահի:
Միացյալ Նահանգների 82-րդ օդադեսանտային դիվիզիայի դեսանտայինները վայրէջք են կատարել Լեհաստանում՝ որպես Ուկրաինայի սահմանի երկայնքով ռուսական զորքերի շարունակական կուտակման պայմաններում ՆԱՏՕ-ի դաշնակիցների աջակցության դրսեւորում: Այս մասին է հայտարարում 82-րդ օդադեսանտային դիվիզիայի հրամանատար, գեներալ Քրիս Դոնահյուն: Բացի արևելյան Եվրոպայում ՆԱՏՕ-ի դաշնակիցների տարածքներ զորքեր ուղարկելուց, Վաշինգտոնը 650 միլիոն դոլարի օգնություն է հատկացրել Ուկրաինային, ինչն այդ երկրին երբևէ հատկացված ամենախոշորամասշտաբ օգնությունն է: Չնայած Ուկրաինայի կառավարությունը մինչ այժմ թերագնահատում է ռուսական ներխուժման հավանականությունը, ԱՄՆ-ի բարձրաստիճան պաշտոնյաները կարծում են, որ հարձակման հնարավորությունը փոքր չէ: Կիրակի օրը, ելույթ ունենալով ABC-ի «Այս շաբաթ» ծրագրի եթերում, Սպիտակ տան ազգային անվտանգության հարցերով խորհրդական Ջեյք Սալիվանն ասաց, որ սպառնալիքն իրական է: «Մենք կարծում ենք, որ այն կարող է տեղի ունենալ յուրաքանչյուր պահի, դա կարող է տեղի ունենալ հենց վաղը: Նախագահ Պուտինն իրեն դրել է այնպիսի իրավիճակում, երբ ռազմական տեղակայումը կարող է ցանկացած պահի վերածվել ագրեսիվ գործողությունների», ասել է նա: Ջեյք Սալիվանը հավելել է, որ Միացյալ Նահանգները դեռ պատրաստ է հարցը լուծել դիվանգիտական եղանակով, եթե Ռուսաստանն ընտրի դեէսկալացիայի ուղին։ Ուկրաինայի սահմանի երկայնքով ճգնաժամի պայմաններում Վաշինգտոնում քաղաքական միասնության հազվագյուտ պահ է ստեղծվել, երբ հանրապետականներն ու դեմոկրատները համակարծիք են Ռուսաստանին դատապարտելու հարցում: Ներկայացուցիչների պալատի արտաքին հարաբերությունների հանձնաժողովում կարեւոր դեր զբաղեցնող հանրապետական կոնգրեսական Մայքըլ ՄաքՔոլը, կիրակի օրը ելույթ ունենալով ABC-ի «Այս շաբաթ» ծրագրի եթերում, կրկնել է Սալիվանի այն միտքը, որ պատերազմը մոտենում է Ուկրաինային: Իրենց հայրենիքը պաշտպանելու պատրաստակամությունը շեշտելու նպատակով ուկրաինացիները ցույցեր են անցկացնում տարբեր քաղաքներում: Բելառուսից ընդամենը 10 կիլոմետր հեռավորության վրա` Չեռնոբիլի մոտակայքում Ուկրաինայի ազգային գվարդիան էլ վարժանքներ է իրականացնում մարտական զենքերով։ Այս պահին ՆԱՏՕ-ի անդամների և Ռուսաստանի միջև դիվանագիտությունը դեռևս լուրջ առաջընթաց չի գրանցել: Հիմնական տարաձայնությունները վերաբերում են ՆԱՏՕ-ի ընդլայնման մասին Ռուսաստանի պահանջին: Հիշեցնենք, որ Մոսկվան պնդում է, որ Ուկրաինան երբեք չպետք է ընդգրկվի ՆԱՏՕ-ի կազմում: